laion/Wikipedia-Exotic huggingface dataset:
מרקו תומאס

מרקו תומאס (בסרבו-קרואטית: Marko Tomas; נולד ב-3 בינואר 1985 בקופריבניצה, הרפובליקה הפדרלית הסוציאליסטית של יוגוסלביה) הוא כדורסלן עבר קרואטי ששיחק בעמדות הקלע והסמול פורוורד. גובהו 2.02 מטרים. את דרכו בכדורסל החל תומאס בקבוצות הילדים והנוער של ק.ק. זאגרב ובתחילת עונת 2001/2002 עלה לקבוצה הבוגרת. בשתי עונותיו הראשונות בבוגרים לא בלט והיה שחקן משני אשר לא קיבל דקות משחק רבות. רק בעונת 2003/2004, השלישית שלו בקבוצה, פרץ לראשונה לתודעה בקרואטיה כאשר הוביל את הקבוצה לחצי גמר של אליפות הליגה הקרואטית ולחצי גמר הגביע הקרואטי. הוא סיים את העונה עם 17.5 נקודות ו-4.2 כדורים חוזרים בממוצע למשחק. בעונת 2004/2005 השתפר אף יותר ונבחר להשתתף במשחק האולסטאר של הליגה הקרואטית לאחר שקבע 20.3 נקודות, 4.4 כדורים חוזרים ו-2.6 אסיסטים בממוצע במהלך העונה. עם זאת, ציבונה הודחה מהליגה האדריאטית כבר בשלב רבע הגמר ואיבדה גם את האליפות, לאחר הפסד בסדרת הגמר לק.ק. זאדאר. לקראת עונת 2005/2006 נקנה תומאס על ידי ריאל מדריד. בשתי עונותיו בריאל לא הרשים והציג יכולת קליעה חלשה של 5.6 נקודות בממוצע ב-99 משחקים בכל המסגרות. למרות שבעונת 2006/2007 זכתה הקבוצה בגביע יול"ב ובאליפות הליגה הספרדית, תומאס נשאר שחקן משני ברוטציה של ריאל ולכן החליטו ראשי המועדון להשאילו לעונת התחשלות בפואנלברדה, בה היה תומאס לשחקן מוביל והזכיר את יכולתו בציבונה כאשר קבע ממוצעים של 13.2 נקודות, 3.4 כדורים חוזרים ו-1.9 אסיסטים למשחק. לאחר עונה זו חזר לריאל, אך שוב מיעט ולשחק ובקיץ 2009 החליט לעבור לציבונה זאגרב, בה חתם במהלך פגרת הקיץ. כבר בתחילת דרכו בציבונה הציג יכולת מצוינת, בעיקר ביורוליג, שם סיים את העונה הסדירה עם ממוצעים של 14.3 נקודות, 2.6 כדורים חוזרים ו-1.8 אסיסטים למשחק. בשלב הטופ-16 השתפר אף יותר ועלה ל-20 נקודות, 3.8 כדורים חוזרים ו-2.2 אסיסטים בממוצע, אך ציבונה הודחה מהטורניר לאחר שסיימה במקום האחרון בבית עם מאזן 1–5. בעונת 2010/2011 עבר לשחק בפנרבחצ'ה אולקר הטורקית. באוגוסט 2012 חתם בצדביטה זאגרב. ביולי 2015 חזר לטורקיה לטד קולז'לילר, ולאחר שנה חזר לצדביטה. באוקטובר 2017 חזר לציבונה זאגרב. תומאס היה שותף לכל הנבחרות הצעירות של קרואטיה ואף זכה עם נבחרת הנוער באליפות אירופה לשנת 2003. החל משנת 2004 הוא משחק בנבחרת קרואטיה הבוגרת, עימה השתתף בשלוש אליפויות אירופה ב-2005, 2007 ו-2009 ובאולימפיאדת בייג'ינג 2008. מדיה וקבצים בנושא מרקו תומאס בוויקישיתוף פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר היורוליג פרופיל, באתר ליגת העל הספרדית בכדורסל (בספרדית) פרופיל באתר היורוליג
אזורי נפאל

עד ל-20 בספטמבר 2015, הייתה נפאל מחולקת ל-14 אזורים (anchal,अञ्चल) אשר חולקו למחוזות, אז, הוחלפו האזורים במדינות פדרליות. מדינות נפאל מחוזות נפאל מדיה וקבצים בנושא אזורי נפאל בוויקישיתוף
יצחק קריב

יצחק קריב (1902; ה'תרס"ג - 1998; ה'תשנ"ט) היה ראש עיריית ירושלים המערבית. קריב נולד ברוסיה. שימש כמנהל בנק בירושלים. ב-25 בספטמבר 1952 נבחר לראש עיריית ירושלים המערבית מטעם סיעת המזרחי, (כאשר במקביל כיהן עומר וערי כראש עירית ירושלים המזרחית). לאחר הודעת הפרישה של שלמה זלמן שרגאי ביוני, נערכו דיונים במועצת העיר לבחירת ראש העירייה החדש שארכו קרוב לארבעה חודשים, וקריב נבחר כמועמד פשרה, בתמיכת מפלגות הימין. באפריל 1955 מונתה במקומו ועדה קרואה, על אף סמיכות הזמנים לבחירות המקומיות שנערכו בישראל בקיץ אותה שנה. בשנות התשעים נקרא על שמו רחוב העמק בשכונת ממילא בירושלים, בין שער יפו לרחוב המלך דוד. בן דודו היה פרופ' יצחק קריב, שהיה מראשוני הקרדיולוגים בארץ ישראל ומייסד מכון הלב בבית החולים תל-השומר. מדיה וקבצים בנושא יצחק קריב בוויקישיתוף אזכור בחירתו בעיתון "Jerusalem Post" ביום היבחרו לתפקיד, 26 בספטמבר "רופאיה של ארץ-ישראל 1948-1799", נסים לוי, יעל לוי, הוצאת איתי בחור, מרץ 2012, מהדורה שנייה, עמודים 376-377 ערך זה הוא קצרמר בנושא ישראלים. אתם מוזמנים לתרום לוויקיפדיה ולהרחיב אותו.
איציק שמלי

יצחק (איציק) שמלי (נולד ב-6 באוקטובר 1980) הוא זמר ישראלי ששר בסגנונות ים תיכוני וההיפ הופ. חבר לשעבר במשפחת תאקט. בצבא שירת כזמר בלהקת "חיל חינוך" - הלהקה המזרחית הראשונה בצה"ל. בשנת 2002 השתחרר מהצבא והתחיל להופיע במועדני לילה שונים בעיקר באזור גוש דן, באחת ההופעות פגש את השחקנית אלונה טל שהחליטה לתווך בינו לבין הצמד סאבלימינל והצל. סאבלימינל ערך לשמלי אודישן קצר והחליט להחתים אותו בלייבל שהקים "משפחת תאקט". בשנת 2007 הוציא אלבום סולו ראשון העונה לשם "איציק שמלי". בשנת 2009 יצא אלבומו השני "סיפור אהבה". בשנת 2011 הוציא שמלי את אלבומו השלישי "החמצן". בשנת 2013 עזב שמלי את משפחת תאקט. בשנת 2019 השתתף בעונה השביעית של הכוכב הבא לאירוויזיון, אך החליט לפרוש מהתכנית לאחר שעבר את האודישנים הראשונים. מאז שנת 2009 נשוי ללוטן. לזוג ארבעה ילדים והם מתגוררים באשדוד. איציק שמלי (2007) סיפור אהבה (2009) החמצן (2011) איציק שמלי, באתר שירונט איציק שמלי, באתר MOOMA (בארכיון האינטרנט) אסף נבו, ‏איציק שמלי בקליפ "להיות שלך", באתר ‏מאקו‏, 13 באוקטובר 2013 הכוכב הבא לאירוויזיון, ‏איציק שמלי מסיים את דרכו ב"הכוכב הבא לאירוויזיון", באתר ‏מאקו‏, 24 בדצמבר 2019 פוסט של שמלי על לידת בנו הרביעי, בעמוד הפייסבוק של איציק שמלי, 8 במרץ 2022
ג'ק דז'ונט

ג׳ק דז'ונט (באנגלית: Jack DeJohnette;‏ נולד ב-9 באוגוסט 1942) הוא מתופף, פסנתרן ומלחין ג'אז אמריקאי. ג'ק דז'ונט נולד בשיקגו ולמד תיפוף ופסנתר. בתחילת דרכו ניגן עם הפסנתרן קית' ג'ארט בלהקתו של צ'ארלס לויד. ב-1968, בפסטיבל הג'אז במונטרה, ניגן עם ביל אוונס בקונצרט שהקלטתו זכתה בפרס גראמי לאותה שנה לאלבום ג'אז אינסטרומנטלי. משנת 1969 ועד 1972 ניגן עם הרבי הנקוק (פסנתר) ורון קרטר (קונטרבס) בלהקתו של מיילס דייוויס, בין היתר הקליט עם הרכב זה את התקליט Bitches Brew. בשנות ה-70 הקליט במספר חברות תקליטים שהבולטת בהן היא ECM, בה שימש גם כנגן אולפן. בנוסף הקליט בבלו נוט, פרסטיג' ו-MCA Records. דז'ונט נודע בכושר האלתור שלו ובשילוב שהוא עושה בין מרכיבי ג'אז חופשי ומקצבי רית'ם אנד בלוז. לרוב הוא מתופף ולעיתים משלב קטעי נגינה בפסנתר. מאז שנות השבעים הוביל דז'ונט מספר הרכבים. בהם: קומפוסט, הרכב ג'אז-רוק עם שני מתופפים, כיוונים (Directions) עם ג'ון אברקרומבי בגיטרה ואחרים, כיוונים חדשים (New Directions) עם אברקרומבי, לסטר בוי (חצוצרה) ואדי גומז (בס), Gateway עם אברקרומבי ודייב הולנד ועוד. מאז 1980 הוא חבר בשלישיית הסטנדרטים של קית' ג'ארט עם ג'ארט בפסנתר וגרי פיקוק בבס והוציא עמם מספר תקליטים רבי-מכר. מאז 2003 הוא חבר שלישיית "Trio Beyond" עם ג'ון סקופילד בגיטרה ולארי גולדינגס באורגן חשמלי ושלישיית ברוס הורנסבי, עמה זכה ב-2009 בפרס גראמי עבור האלבום "Peace Time". מדיה וקבצים בנושא ג'ק דז'ונט בוויקישיתוף אתר האינטרנט הרשמי של ג'ק דז'ונט ג'ק דז'ונט, ברשת החברתית פייסבוק ג'ק דז'ונט, ברשת החברתית אקס (טוויטר) ג'ק דז'ונט, במסד הנתונים הקולנועיים IMDb (באנגלית) ג'ק דז'ונט, במסד הנתונים הקולנועיים KinoPoisk (ברוסית) ג'ק דז'ונט, באתר אפל מיוזיק (באנגלית) ג'ק דז'ונט, באתר ספוטיפיי ג'ק דז'ונט, באתר AllMusic (באנגלית) ג'ק דז'ונט, באתר MusicBrainz (באנגלית) ג'ק דז'ונט, באתר Discogs (באנגלית) ג'ק דז'ונט, באתר Songkick (באנגלית) ביוגרפיה רשמית באתר באתר המתופפים drummerworld.com דיסקוגרפיה Autumn Leaves(הקישור אינו פעיל) (עלי שלכת) בהופעה עם קית' ג'רט וגארי פיקוק
השפלה (פירושונים)

האם התכוונתם ל... הַשְׁפָּלָה הַשְׁפָּלָה (רגש) – תחושת אי-נוחות נפשית או פגיעה בכבוד הנגרמת לאדם הַשְׁפָּלָה (הגייה) – המאפיין ההפוך והמשלים להטעמה: בהברה שאין בה הטעמה יש השפלה הַשְּׁפֵלָה (שְׁפֵלָה – אזור נמוך או מישורי סמוך לים) בארץ ישראל (מצפון לדרום): "שְׁפֵלָת הגליל" – מישור החוף הצפוני שְׁפֵלָת יהודה (נקראת גם "הַשְּׁפֵלָה" ואף "שְׁפֵלָת החוף") – אזור גאוגרפי במעבר בין הרי יהודה למישור החוף (מכאן השמות השונים) "שְׁפֵלָת הנגב" – מישור החוף הדרומי הַשְּׁפֵלָה השווייצרית – אחד משלושת אזורי הנוף העיקריים של שווייץ ארצות השפלה (פירושונים)
דיארכיה

דיארכיה (Diarchy) היא צורת שלטון שבה עומדים בראש המדינה שני אנשים או גופים. שני ראשי המדינה שולטים בה באופן משותף ושווה, כאשר לכל אחד מהם יש זכות וטו הדדית. צורת שלטון זו התפתחה ביוון העתיקה והייתה נפוצה בכמה ערים ובהן ספרטה. ישות נוספת בעת העתיקה שבה התקיימה שיטה זו היא הרפובליקה הרומית, שבה שלטו שני קונסולים. הבריטים הציעו צורת שלטון זאת להודים בשנות ה-20 של המאה ה-20 כאשר חששו שהיא תהפוך למדינה עצמאית לחלוטין והם יאבדו את שליטתם בה. ההודים סירבו להצעה זאת. דיארכיה הונהגה על ידי חוק ממשלת הודו (1919) עבור מחוזות הודו הבריטית. זה סימן את ההקדמה הראשונה של העיקרון הדמוקרטי לרשות המבצעת של הממשל הבריטי של הודו. אף על פי שהוא זכה לביקורת רבה, זה סימן פריצת דרך בממשלת הודו הבריטית והיה מבשר האוטונומיה הפרובינציאלית המלאה של הודו (1935) ועצמאותה (1947). דיארכיה הוצגה כרפורמה בחוקה על ידי אדווין סמואל מונטאגו (מזכיר המדינה של הודו, 1917–1922) ולורד צ'למספורד (המשנה למלך הודו, 1916–1921). עקרון הדיארכיה היה חלוקה של הרשות המבצעת של כל ממשלה פרובינציאלית לחלקים סמכותניים ואחראים עממיים. הראשון הורכב מחברי מועצה מבצעת, שמונו, כמו בעבר, על ידי הכתר. השני הורכב משרים שנבחרו על ידי המושל מבין חברי הנבחרים של המחוקק המחוזי. כיום ישנן שלוש מדינות שצורת השלטון בהן היא דיארכיה: אנדורה אנדורה – שהנסיכים-שותפים הרשמיים שלה הם נשיא צרפת והבישוף של אורז'ל. אסוואטיני אסוואטיני – במדינה זו המלך מחזיק ברוב הסמכויות, אך נהוג שהוא מולך יחד עם אמו. סן מרינו סן מרינו – בה שני אנשים מחזיקים במשרת קפטן המחוז של סן מרינו. בניגוד לאנדורה ואסוואטיני, זוהי אינה מונרכיה. דיארכיה, באתר אנציקלופדיה בריטניקה (באנגלית) Dyarchy, באתר "Britannica Academic" ערך זה הוא קצרמר בנושא מדע המדינה. אתם מוזמנים לתרום לוויקיפדיה ולהרחיב אותו.
1830

שנת 1830 היא השנה ה-30 במאה ה-19. זוהי שנה רגילה, שאורכה 365 ימים. 1 בינואר 1830 לפי הלוח הגרגוריאני מקדים את 1 בינואר לפי הלוח היוליאני ב-12 ימים. כל התאריכים שלהלן הם לפי הלוח הגרגוריאני. 6 באפריל – ג'וזף סמית מייסד את הדת המורמונית 28 במאי – חוק עקירת האינדיאנים עובר בקונגרס האמריקאי ובעבותיו מתחיל גירוש אינדיאנים מאדמותיהם 12 ביוני – צרפת מתחילה את השתלטותה על אלג'יריה 5 ביולי – צרפת פולשת לאלג'יריה 18 ביולי – אורוגוואי מאמצת את החוקה הראשונה שלה 27 ביולי – בפריז פורצת מהפכת יולי 1830 25 באוגוסט – הבלגים מורדים בהולנדים 4 באוקטובר – בלגיה הופכת למדינה עצמאית לאחר שהיא נפרדת מהולנד 8 בינואר – הנס פון בילו, מנצח, פסנתרן וירטואוז ומלחין גרמני מן התקופה הרומנטית (נפטר ב-1894) 31 בינואר – ג'יימס בליין, מדינאי אמריקני ומועמד לנשיאות ארצות הברית (נפטר ב-1893) 9 בפברואר – אבדילאזיז, שליט האימפריה העות'מאנית (נפטר ב-1876) 5 במרץ – אטיין-ז'ול מארה, מדען צרפתי, חוקר תנועה, חלוץ בתחומי הצילום והקולנוע (נפטר ב-1904) 15 במרץ – פאול הייזה, סופר, משורר, מחזאי, בלשן ומתרגם גרמני ממוצא יהודי (נפטר ב-1914) 9 באפריל – אדוארד מויברידג', צלם בריטי-אמריקאי, ממציא הכרונופוטוגרפיה ומקרן הזואופרקסיסקופ. ממבשרי הקולנוע (נפטר ב-1904) 10 ביולי – קאמי פיסארו, צייר ומעצב גרפי (נפטר ב-1903) 18 באוגוסט – פרנץ יוזף, לבית הבסבורג, קיסר אוסטריה ומלך הונגריה ודמות מפתח במלחמת העולם הראשונה (נפטר ב-1916) 10 באוקטובר – איזבלה השנייה, מלכת ספרד, האשה הראשונה והיחידה שכיהנה כראש המדינה בהיסטוריה של ספרד המאוחדת (נפטרה ב-1904) 10 בדצמבר – אמילי דיקנסון, משוררת אמריקאית (נפטרה ב-1886) 31 בדצמבר – אסמאעיל פאשא, מושל מצרים (נפטר ב-1895) 16 במאי – ז'אן-בטיסט ז'וזף פורייה, מתמטיקאי צרפתי (נולד ב-1768) 26 ביוני – ג'ורג' הרביעי, מלך בריטניה (נולד ב-1762) 27 באוגוסט – לואי פיליפ, רוזן סגור, דיפלומט והיסטוריון צרפתי (נולד ב-1753) 17 בדצמבר – סימון בוליבר, מחשובי המצביאים בדרום אמריקה (נולד ב-1783) להלן לוח שנה גרגוריאני – עברי משולב עם ימים בינלאומיים. חגים ומועדים עבריים: Nothing. במקומות בהם היה נהוג אז הלוח היוליאני, שנת 1830 התחילה ביום י"ח בטבת ה'תק"ץ (לעומת זאת, אותה שנה לפי הלוח הגרגוריאני החלה 12 ימים מוקדם יותר, ב-ו' בטבת). אורכה של שנה זו לפי הלוח היוליאני 365 ימים - בדיוק כמו הלוח הגרגוריאני המקביל. להלן לוח שנה יוליאני - עברי משולב עם חגים ומועדים עבריים: שנת 1830 לפי הלוח היוליאני Nothing. 1830 במדע‎ ילידי 1830‎ נפטרים ב-1830‎ מדיה וקבצים בנושא 1830 בוויקישיתוף
הנהלת חשבונות

הנהלת חשבונות היא שפה לרישום פעולות עסקיות (טרנזקציות). הרישום נעשה באמצעות פקודות יומן ונרשמות בכרטסות. בעבר התבצע באופן ידני, בכרטסת T, ועם תחילת השימוש במחשבים החלה הנהלת החשבונות להתבצע בתוכנה להנהלת חשבונות. בין סוגי הפעילויות הנרשמות ישנן תנועות כספיות כגון כסף נכנס על מכירות וכסף יוצא על רכישות וכן תנועות לא כספיות כגון תנועות מלאי. הנהלת החשבונות מבוצעת לרוב, על ידי מנהל חשבונות, שמשתמש בתוכנה להנהלת חשבונות. רישום של עסקאות פיננסיות מהווה ניהול חשבונות, אך ישנן שתי שיטות לניהול חשבונות: הנהלת חשבונות חד-צדית והנהלת חשבונות כפולה. בהנהלת חשבונות חד צדדית רושמים תקבולים תשלומים בלבד, כלומר בסופו של דבר נקבל דוח רווח והפסד, בהנהלת חשבונות כפולה ישנו רישום כפול של כל תנועה, ולכן נקבל דוח רווח והפסד וגם מאזן. עסקים קטנים מנהלים הנהלת חשבונות חד צדדית, חברות ועסקים גדולים מנהלים הנהלת חשבונות כפולה. בתום כל תקופה חשבונאית רבעונית או שנתית, עורך רואה החשבון המבקר מהמאזן בוחן דוח על המצב הכספי (נקרא בעבר מאזן), דוח רווח והפסד, ואם נדרש דוח שינויים על ההון העצמי ודוח תזרים מזומנים. בדוח ההתאמה למס נקודת המוצא היא הרווח או ההפסד החשבונאי, בתוספת התאמות הדרושות בהתאם לפקודת מס הכנסה. מאחר שמאזן הבוחן מכיל רק יתרות של כרטיסי החשבון, בנוסף למאזן בוחן מקבל רואה החשבון פירוט שבו כל התנועות המרכיבות את היתרות במאזן בוחן לצורך חוות דעתו על הדוחות הכספיים של החברה המבוקרת. תפקידו של רואה החשבון לבצע ביקורת על הדוחות הכספיים, ולחוות עליהם את דעתו. בחברות ציבוריות לרואה חשבון המבקר אסור לעסוק בעיסוקים נלווים עבור הגוף המבוקר, בחברות פרטיות הדבר מותר בהתאם להגבלות וסייגים שנקבעו בחוק. עיסוקים נלווים יכולים להיות הנהלת חשבונות, חוות דעת על הדוחות התאמה למס, הערכת שווי וכן כל ייעוץ אחר. להנהלת חשבונות מספר עקרונות חשובים כדלהלן: סכום החובה חייב להיות שווה לסכום הזכות, הדבר נכון הן בפקדות יומן והן במאזן בוחן. לא ניתן למחוק פקודה קבועה, לאחר קליטת פקודה לא ניתן למחוק אלא רק באמצעות פקודה נגדית, משום כך בהתאם לתקנות מס הכנסה, ניהול פנקסי חשבונות, אסור לנהל ספרי הנהלת חשבונות בגיליון אלקטרוני (אקסל), מאחר שניתן למחוק פקודות ולשנות סכום וכן חשבון. ספר הזמנות מכונת חישוב הנהלת חשבונות, באתר אנציקלופדיה בריטניקה (באנגלית) הנהלת חשבונות, דף שער בספרייה הלאומית
סוס סקסוני

הסוס הסקסוני (גרמנית: Sachsenross, Niedersachsenross, Welfenross, Westfalenpferd, Twentse Ros) הוא מטען הרלדי המזוהה עם העם הסקסוני. זהו סוס ארז'ן (כסף) על מגן גולס (אדום). הסוס הסקסוני שימש כסמלה של דוכסות סקסוניה מהמאה ה-7 ואומץ בידי בית ולף תחת סמל האריה המוזהב. הסמל שימש מספר פרובינציות באזור וסטפאליה, כחיה ההרלדית של ממלכת הנובר עם הקמתה, וכסמל הפרובינציה הפרוסית משנת 1866, במקביל לפרובינציית וסטפאליה והמדינה החופשית בראונשווייג משנת 1922. מחוזות היסטוריים אלה הפכו למדינות הגרמניות המודרניות סקסוניה התחתונה ונורדריין-וסטפאליה והסוס הוטמע בסמליהן. סמל סקסוניה התחתונה מוטען במרכזו של דגל המדינה סמל נורדריין-וסטפאליה מוטען במרכזו של דגל נורדריין-וסטפאליה המדיני הנס המלכותי של הממלכה המאוחדת בין השנים 1714 - 1814, הסוס הסקסוני ברביע הרביעי כחלק מסמל ממלכת הנובר הנס המלכותי של הממלכה המאוחדת בין השנים 1814 - 1837, הסוס הסקסוני במרכז כחלק מסמל ממלכת הנובר מדיה וקבצים בנושא סוס סקסוני בוויקישיתוף ערך זה הוא קצרמר בנושא גרמניה ובנושא סמלים. אתם מוזמנים לתרום לוויקיפדיה ולהרחיב אותו.
סן פולו (רובע)

סן פולו (באיטלקית: San Polo – "פאולוס הקדוש") הוא הקטן מבין רובעי העיר ונציה שבאיטליה. שטחו של הרובע 348 דונמים והוא ממוקם לגדתה המערבית של התעלה הגדולה. הרובע ממוקם באחד האזורים העתיקים ביותר של העיר. ההתיישבות הראשונה באזור אי הריאלטו זה החלה במאה התשיעית. הרובע נקרא על שם כנסיית סן פולו די ונציה הנמצאת בו. מאז המאה העשירית מהווה הרובע את המרכז העסקי של העיר ונציה. בשנת 1097, בסמוך לגשר ריאלטו הוקם ברובע השוק המרכזי של העיר (הגשר עצמו נבנה במאה ה-13 על מנת לקשר את הרובע לרובע סן מרקו). ברובע ממוקמות כנסיות רבות ובהן סן ג'קומו די ריאלטו (אחת העתיקות בכנסיות העיר, אם לא העתיקה שבהן), סנטה מריה גלוריוזה דיי פרארי וסן רוקו. כמו כן ממוקם ברובע הסקולה גראנדה די סן רוקו וכיכר סן רוקו הסמוכה לו. מדיה וקבצים בנושא סן פולו בוויקישיתוף
סן פולו

סן פולו (באיטלקית: San Polo) הוא כינויו האיטלקי של הקדוש הנוצרי פאולוס. האם התכוונתם ל... סן פולו (רובע) – אחד מששת רובעי העיר ונציה סן פולו די ונציה – כנסייה ברובע סן פולו של ונציה סנט פול סיינט פול סאו פאולו (פירושונים)
סנט פול

סנט פול (באנגלית: St. Paul) הוא כינויו באנגלית של הקדוש הנוצרי פאולוס. האם התכוונתם ל... קתדרלת סנט פול – קתדרלה בסיטי של לונדון קתדרלת סנט פול הישנה – קתדרלה גותית שניצבה בסיטי של לונדון עד שנהרסה בשריפה בשנת 1666 סנט פול שורדת – תצלום עיתונות מפורסם של קתדרלת סנט פול מימי הבליץ מנזר סן ונסן דה פול – מנזר במתחם הצרפתי בירושלים סאן פאול – אי קטן בארכיפלג איי מלטה כנסיית סנט פול – כנסייה בקובנט גארדן שבמרכז לונדון סיינט פול – בירת מדינת מינסוטה שבארצות הברית תזמורת סנט פול – תזמורת הממוקמת בסיינט פול
משה לנדא

האם התכוונתם ל... משה לנדאו – רבה של קראקא לפני הרמ"א יעקב משה לנדא – רב ליטאי, נכדו של הגאון מווילנה משה יהודא ליב לנדא – רב העיר בני ברק ובעל מערכת הכשרות "הכשר הרב לנדא" משה לנדא (איש חינוך) – מורה להיסטוריה ומייסד תיכון עירוני ה' בתל אביב משה לנדא (מפראג) – מחבר מערכי לשון על הערוך משה לנדוי – שופט, נשיאו החמישי של בית המשפט העליון
ההר הגבוה ביותר בעולם

קיימות מספר דרכים להגדיר את ההר הגבוה ביותר בעולם. מקובל כי ההר הגבוה ביותר בעולם הוא האוורסט, אך זה עניין תלוי הגדרה. השיטות השונות הן: הנקודה הגבוהה ביותר מעל פני הים: האוורסט הוא אכן הנקודה הגבוהה ביותר מעל פני הים. האוורסט הוא חלק מרכס ההימלאיה ופסגתו נמצאת בגובה של 8,848.86 מטר מעל פני הים. קיימים 14 הרים שפסגותיהם מצויות יותר מ-8000 מטר מעל פני הים. הנקודה הרחוקה ביותר ממרכז כדור הארץ: פסגת ההר צ'ימבורסו (Chimborazo) באקוודור היא בגובה של 6,267 מטר מעל פני הים, אך היא רחוקה יותר ממרכז כדור הארץ מאשר פסגת האוורסט. מצב זה אפשרי כיוון שכדור הארץ אינו כדור מושלם, ויש לו צורה של כדור פחוס. מכאן, שהרים הקרובים לקו המשווה, מרוחקים יותר ממרכז כדור הארץ מהרים הנמצאים בקו רוחב גבוה. מרחקו של הצ'ימבורסו מן המרכז הוא 6,384.4 ק"מ בעוד זה של האוורסט הוא 6,382.3 ק"מ מן המרכז. הצ'ימבורסו גבוה ב-2,168 מטר, למרות שהוא אפילו אינו הפיסגה הגבוהה ביותר מעל פני הים באנדים. ההר הגבוה ביותר מעל בסיסו: מידת הנישאות של ההר, מתארת כמה גבוה ההר מסביבתו. כלומר, כמה צריך לרדת מהפסגה, לפני שאפשר לעלות שוב. האוורסט מתרומם 4,200 מטר מעל קרחון הקומבו בצד הנפאלי, ו-5,200 מטר מעל קרחון הרונגבוק ברמה הטיבטית. הר מקינלי (או דנאלי) שבאלסקה מתנשא 5,300-5,900 מטר מעל סביבותיו, (תלוי באיזה צד מודדים) והוא כנראה השיאן במדד זה. גובהו של המקינלי 6,193 מטר מעל פני הים. ההר הגבוה ביותר מעל בסיסו, בחישוב גבהים הכולל את פני השטח מתחת לפני הים: ההר מאונה קיאה שבהוואי, הוא ההר הגבוה ביותר מעל בסיסו. גובהו אמנם רק 4,205 מטר מעל פני הים, אך עומק האוקיינוס השקט בסביבתו הוא כמעט 6 ק"מ. ההר גבוה במספר מטרים מההר הסמוך אליו, מאונה לואה. גובהו של המאונה קיאה מתנשא יותר מעשרה קילומטרים מעל בסיסו (10,203 מטר). אוורסט צ'ימבורסו הר מקינלי מאונה קיאה רשימת ההרים הגבוהים בעולם אולימפוס מונס - ההר הגבוה ביותר במערכת השמש הנמצא בכוכב הלכת מאדים. ההר הכי גבוה בעולם, באנציקלופדיית הטיפוס
סלו הרשמן

סלו הרשמן (11 בפברואר 1934 – 19 במאי 2021) היה אדריכל ומתכנן ערים ישראלי. הרשמן נולד כבן זקונים בעיר צ'רנוביץ שבבוקובינה (באותה עת ברומניה, כיום באוקראינה). בינקותו שהה בגטו צ'רנוביץ ובגטו מוהיליב שבטרנסניסטריה. בשנת 1951 עלה לישראל עם אביו המבוגר, איתו שרד יחד את השואה. התגורר תחילה במשך שבע שנים במעברת קריית נחום שליד אזור התעשייה במפרץ חיפה. את שירותו הצבאי שירת במסגרת חיל ההנדסה בתור מדריך מיקוש וחבלה. הוא השלים את לימודיו בפקולטה לארכיטקטורה ובינוי ערים של הטכניון שבחיפה. עוד בהיותו סטודנט בשנה הרביעית ללימודיו, יצר תקדים בישראל כשזכה בפרס הראשון בתחרות פומבית לאדריכלים לתכנון רובע המגורים "ברנע" באשקלון. הודות לכך, התאפשר לו להקים את משרדו העצמאי בתל אביב מיד בתום לימודיו בהסמכה של ארכיטקט ומתכנן ערים. בהמשך זכה בשתי תחרויות נוספות: המרכז לאמנויות הבמה ע"ש מקס ריינהרדט בתל אביב (לא נבנה), ובניין המשכן לאומנויות הבמה באר שבע (משכנם של תיאטרון באר שבע והסינפונייטה הישראלית באר שבע). בתחילת שנות ה-80 הוזמן ללמד בפקולטה לארכיטקטורה ובינוי ערים שבטכניון. פרויקטים פרי יצירתו, נסקרו במשך השנים במעל ל-30 ספרים ורבעונים בספרות המקצועית הישראלית והבינלאומית. ב-2019 סלו הוציא מונוגרפיה מקצועית ובה הציג מבחר מעבודותיו. הרשמן נפטר ב-19 במאי 2021, וגופתו נשרפה לבקשתו. מתחם מגורים בשכונת גילה בירושלים (עליו זכה בפרס The Silver-Hexagon). תכנון ניסיוני-ייעודי לאוכלוסייה ערבית, במסגרת מרקם-עירוני-למגורים. בית ספר תיכון מקצועי לרשת אורט בבנימינה. שכונת מגורים במעלה אדומים. המשכן לאמנויות הבמה באר שבע. המרכז לקולנוע ישראלי, שליד סינמטק תל אביב. תוכנית אב לשכונת רמת הדר, גבעת שמואל. מרכז הרפואי הלל יפה בחדרה בשיתוף האדריכלים אנדריי לייטרסדורף ואיליה בלזיצמן. ענבל שתיוי, סינמטק תל אביב משתפץ, nrg, ‏24 באוקטובר 2004 אסתר זנדברג, האם הכוכבים רואים אותי בונה את המשכן, באתר הארץ, 23 באוקטובר 2008 מרכז הקולנוע הישראלי',אתר מרכז הקולנוע מיכאל יעקובסון: ריאיון עם אדר' סלו הרשמן על תוכנית אב לגבעת שמואל ותהליך תכנונה באתר 'חלון אחורי', 5 באפריל 2010 מיכאל יעקובסון: סקירה על שכונה במעלה אדומים בתכנון סלו הרשמן באתר 'חלון אחורי', 6.1.11. מיכאל יעקובסון: על השואה בעבודתו של סלו הרשמן, 1.5.11, Xnet. מיכאל יעקובסון, האדריכל הלך לאסטרולוגית, הצופים חטפו סחרחורת, באתר Xnet‏, 11 ביוני 2014 מיכאל יעקובסון, הצצה ראשונה: הבית החדש של הקולנוע הישראלי, באתר Xnet‏, 6 ביוני 2011 מיכאל יעקובסון: סקירה על מבנן 11 בשכונת גילה, באתר 'חלון אחורי', 30 ביוני 2014 גלריית תמונות: הצצה ראשונה לאגף החדש של המרכז לקולנוע בת"א עם אדריכל המבנה סלו הרשמן, אמית הרמן ומיכאל יעקובסון מיכאל יעקובסון, ממבצר הר הצופים להזיה של רמות פולין: האדריכלות הישראלית במזרח ירושלים, באתר Xnet‏, 5 ביוני 2017 מיכאל יעקובסון, גילה, השכונה שהיא עיר, המציאה את פרוורי-השינה בכל המדינה, באתר Xnet‏, 10 במאי 2018 מיכאל יעקובסון: סיבוב במתחם המגורים הנטוש שתכנן סלו הרשמן בטירה, באתר 'חלון אחורי', 7.4.21 נעמה ריבה, האדריכל סלו הרשמן מת בגיל 87, באתר הארץ, 20 במאי 2021 פרטי אדריכלי מרכזים לאמנויות הבמה בישראל, בירחון עיצוב ואדריכלות צ'כי
סן פולו די ונציה

כנסיית סן פולו די ונציה (באיטלקית: Chiesa di San Polo) היא כנסייה הממוקמת ברובע סן פולו בוונציה שבאיטליה (הנקרא על שם הכנסייה). הכנסייה המוקדשת לקדוש הנוצרי פאולוס. הכנסייה הראשונה באתר זה נבנתה במאה התשיעית והייתה הכנסייה הראשונה או אחת הראשונות שנבנו בעיר ונציה. מכנסייה עתיקה זו שרדה דלת הכניסה, ככל הנראה מעשה ידי ברתולומאו בון אשר משמשת כיום ככניסה הדרומית של הכנסייה. מגדל הפעמונים של הכנסייה (הקמפנילה) נבנה בסמוך (כמבנה נפרד) בשנת 1362. הכנסייה הנוכחית, הבנויה בסגנון גותי, נבנתה במאה ה-15. גג הכנסייה הוא למעשה ספינה הפוכה - עובדה שאיפשרה למתכנניה לבנות גג יציב וקל משקל מחד, ולאפשר למעשה כיפה גדולה מעל אולם התווך של הכנסייה מאידך. הגג שוחזר בשנת 1804 על ידי דוויד רוסי. בין הפרסקאות הידועים שבכניסה ניתן למנות את היצירה "הבתולה מופיעה בפני קדוש" מעשה ידי ג'ובאני בטיסטה טיפולו (בקיר הצפוני של אולם התווך); "תחנות הצלב", "תהילת המלאכים" ו"תחיית ישו" מעשה ידי ג'ובאני דומניקו טייפולו; "הסעודה האחרונה" (בקיר הכנסייה המערבי) מעשה ידי טינטורטו ו"נישואי הבתולה" (בקפלת האפסיס הצפוני) מעשי ידי פאולו ורונזה. מדיה וקבצים בנושא סן פולו די ונציה בוויקישיתוף תיאור הכנסייה תמונות הכנסייה
סיכת ביטחון

סיכת ביטחון היא אביזר רכיסה פשוט, הכולל סיכה, מנגנון קפיצי וחֶבֶק. לחבק שתי מטרות - ליצור לולאה סגורה כך שהסיכה תהודק היטב אל מה שהיא רוכסת, ולכסות את קצה הסיכה כדי להגן על המשתמש מהקצה החד. סיכות ביטחון משמשות בעיקר להידוק בדים או בגדים. שימוש נפוץ בהן היה הידוק חיתולי בד של תינוקות. שימוש נוסף הוא איחוי קרע בבגד או תחליף לכפתור חסר, רוכסן מקולקל וכדומה. סיכות ביטחון עשויות לשמש כאביזר אופנה, כשהן נושאות חרוזים או תליונים ומשמשות לעיטור בגדים, תיקים, חגורות או תכשיטים. מקורה של סיכת הביטחון במאה ה-14 לפנה"ס ביוון המיקנית, באביזר שנקרא פיבולה ושימש לרכיסת בגדים וכתכשיט - סיכת בגד. דגמים קדומים במיוחד של פיבולה, מהמאות ה-14 וה-13 לפנה"ס נראים דומים מאוד לסיכת הביטחון המודרנית. פיבולה מתקופת הברונזה, בסביבות 800-1100 לפנה"ס פיבולה מהתקופה ההלניסטית, בסביבות 200-250 לפנה"ס סיכת הביטחון המודרנית הומצאה מחדש על ידי הממציא האמריקאי וולטר האנט, והוכרה כפטנט ב-10 באפריל 1849. בסוף שנות השבעים, עם הופעתה של תרבות הפאנק, הפכה סיכת הביטחון מזוהה עם ז'אנר זה, אופנתו ומעריציו. יש הטוענים כי המראה הומצא על ידי ריצ'רד הל, ואומץ על ידי מעריציו הבריטיים. על טיעון זה חולקים כמה אמנים מתקופת הגל הראשון של הפאנק הבריטי, הבולט ביניהם הוא ג'וני רוטן, המתעקש כי בתחילה שימשו סיכות הביטחון לצרכים מעשיים, למשל למנוע נפילה של מכנסיים "מתפרעים". מעריצי פאנק בריטים, אשר ראו את הבגדים שלבשו מבשרי הפאנק הללו, אימצו את סיכת הביטחון למלתחתם כקישוט לבגדים או כפירסינג, והאביזר המעשי שינה את יעודו לאביזר אופנה. בהמשך אומצה סיכת הביטחון כאייקון פאנק על ידי המדיה ותרבות הפופ. סיכות ביטחון כעגילים, בתרבות הפאנק סיכות ביטחון בבגדי אופנת פאנק סיכת ביטחון לצרכים מעשיים ובעת חירום: כאשר הבורג של המשקף נפל Randy Alfred ,April 10, 1849: Safety Tech Gets to the Point, Baby, באתר wired (באנגלית) The Magnificent Safety Pin, באתר St. Joseph Catholic School (באנגלית) פטנט 6281 טענה זו הועלתה למשל על ידי מלקולם מקלארן, שקישר סגנון זה לרושם הראשוני שלו מריצ'רד הל, בעת שהותו בניו יורק כאמרגן הניו יורק דולס
מוזיאון קורר

מוזיאון קורר (באיטלקית: Museo Correr) הוא אחד מהמוזיאונים העירוניים של ונציה שבאיטליה. המוזיאון ממוקם בצידה המערבי והדרומי של כיכר סן מרקו בסמוך לבזיליקת סן מרקו ולארמון הדוג'ים. המוזיאון ממוקם באגף שנבנה על ידי נפוליאון בונפרטה ואשר תוחם את הכיכר ממערב, וכן בקומה השנייה והשלישית של הפרוקטרטי נובה - המבנה התוחם את הכיכר מדרום. במוזיאון מוצגים מסמכים, חפצים שימושיים (כגון כלי נשק), מפות ותמונות המציגים את ההיסטוריה של ונציה. באגף הנפוליאוני של המוזיאון חדרים הבנויים בסגנון נאו קלאסי (ובהם חדר הנשפים שנבנה עבור נפוליאון). באגף הנפוליאוני מוצגות יצירות מעשה ידי אנטוניו קאנובה. מדיה וקבצים בנושא מוזיאון קורר בוויקישיתוף אתר האינטרנט הרשמי של מוזיאון קורר (באיטלקית) מוזיאון קורר, ברשת החברתית אקס (טוויטר)